LT Europos Sąjungos oficialusis leidinys C 70/2

Pranešimas dėl galiojančių kompensacinių priemonių, taikomų tam tikrų elektroninių mikrograndynų, vadinamų DRAM (dinaminės laisvosios kreipties atmintinės), kurių kilmės šalis yra Korėjos Respublika, importui

(2005/C 70/02)

Komisijai buvo pranešta, kad kompensacinis muitas tam tikrų elektroninių mikrograndynų, vadinamų DRAM (dinaminės laisvosios kreipties atmintinės), kurių kilmės šalis yra Korėjos Respublika, importui, netaikomas tam tikram minėtų DRAM importui.

1. Svarstoma prekė

Svarstoma prekė yra tam tikri elektroniniai mikrograndynai, vadinami DRAM (dinaminės laisvosios kreipties atmintinės), visų tipų, tankių ir variantų, surinktų arba ne, perdirbtuose lustuose arba plokštelėse, pagamintų naudojant metalų oksidų puslaidininkių (MOP), įskaitant jungtinius metalų oksidų puslaidininkių darinius (JMOP), technologijų variantus, visų tankių (įskaitant būsimus tankius), nepriklausomai nuo prieigos greičio, konfigūracijos, pakuotės ar rėmo ir t.t. ir kurių kilmės šalis yra Korėjos Respublika. Svarstoma prekė apima ir DRAM, pateikiamas (ne pagal užsakymą gaminamuose) atmintinių moduliuose arba (ne pagal užsakymą gaminamuose) atmintinių plokštėse ar bet kokia kita surinkta forma, su sąlyga, kad pagrindinis jų tikslas yra teikti atmintinę.

Šiuo metu svarstoma prekė klasifikuojama KN kodais 8542 21 11, 8542 21 13, 8542 21 15, 8542 21 17, ex 8542 21 01 (TARIC kodas 8542210110), ex 8542 21 05 (TARIC kodas 8542210510), ex 8548 90 10 (TARIC kodas 8548901010), ex 8473 30 10 (TARIC kodas 8473301010) and ex 8473 50 10 (TARIC kodas 8473501010). Šie KN kodai pateikiami tik informacijos tikslais.

2. Galiojančios priemonės

Galiojančios priemonės yra galutinis kompensacinis muitas, nustatytas Tarybos reglamentu (EB) Nr. 1480/2003 (1).

3. Dabartinė svarstomos prekės importo padėtis

Komisijai buvo pranešta, kad kompensacinis muitas netaikomas tam tikroms importuojamoms svarstomoms prekėms. Taip gali atsitikti, jei DRAM pateikiamas arba ne atmintinių moduliuose, atmintinių plokštelėse ar bet kokia kita surinkta forma, taip pat apima kitas dalis arba DRAM, kuris nėra pagamintas Korėjoje. Komisija ketina ištirti šią padėtį, siekdama nustatyti, kokias specialiąsias nuostatas reikia priimti pagal Tarybos reglamento (EB) Nr. 2026/97 (2) 24 straipsnio 3 dalį (pagrindinis reglamentas) siekiant užtikrinti, kad aptariamos prekės importui būtų teisingai taikomas muitas. Gali būti reikalaujama taikyti šias specialiąsias nuostatas, siekiant užtikrinti kompensacinio muito taikymą DRAM, kurių kilmės šalis yra Korėja ir kuris pateikiamas arba ne atmintinių moduliuose, atmintinių plokštelėse ar bet kokia kita surinkta forma. Todėl galima reikalauti iš importuotojų, importuojant pateikti DRAM kilmės deklaraciją, neatsižvelgiant ar jis yra pateiktas ar ne atmintinių moduliuose, atmintinių plokštelėse ar bet kokia kita surinkta forma.

4. Procedūra

Komisija kviečia suinteresuotas šalis pateikti savo pastabas apie šią padėtį. Be to, siekdama gauti informacijos, kuri, jos nuomone, yra reikalinga tyrimui, Komisija išsiųs šio pranešimo kopiją Bendrijos pramonei ir visoms Bendrijos gamintojų asociacijoms, Korėjos Respublikos eksportuotojams ir (arba) gamintojams ir tyrime, po kurio pradėtos taikyti dabartinės priemonės, bendradarbiavusiems importuotojams, visoms eksportuotojų ir (arba) gamintojų asociacijoms, importuotojų asociacijoms bei aptariamos eksportuojančios šalies valdžios institucijoms. Pirmiau minėtos šalys arba kitos suinteresuotos šalys gali pranešti apie save ir pateikti Komisijai informaciją apie pirmiau minėtą padėtį kartu su įrodymais per 40 dienų nuo šio pranešimo paskelbimo Europos Sąjungos oficialiajame leidinyje.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Šį prašymą reikia pateikti per pirmiau minėtą 40 dienų laikotarpį.

Visi suinteresuotųjų šalių prašymai ir informacija turi būti pateikiami raštu (ne elektronine forma, nebent būtų nurodyta kitaip) nurodant suinteresuotosios šalies pavadinimą, adresą, el. pašto adresą, telefono ir fakso ir (arba) telekso numerius. Ant visos rašytinės medžiagos ir slaptos suinteresuotųjų šalių korespondencijos nurodoma „riboto naudojimo (3)“, ir, atsižvelgiant į pagrindinio reglamento 29 straipsnio 2 dalį, kartu pateikiamas neslaptas variantas, kuris ženklinamas „Suinteresuotosioms šalims susipažinti“.

Komisijos adresas susirašinėjimui:

Commission européenne Direction générale du commerce Direction Bureau: J-79 5/16 B-1049 Bruxelles Faksas (32 2) 295 65 05 Teleksas COMEU B 21877.

5. Žinomi faktai

Tais atvejais, kai suinteresuotoji šalis per nustatytą laiką nesuteikia informacijos apie pirmiau minėtą padėtį arba akivaizdžiai stabdo padėties tyrimą, teigiamos ar neigiamos išvados pagal pagrindinio reglamento 28 straipsnį gali būti daromos remiantis turimais faktais.

Išsiaiškinus, kad kuri nors suinteresuotoji šalis pateikė melagingą ar klaidingą informaciją, į tokią informaciją neatsižvelgiama, o remiamasi turimais faktais.

Jei suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 28 straipsnį, išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

(1) OL L 212, 2003 8 22, p. 1.

(2) OL L 288, 1997 10 21, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(3) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Pagal Tarybos reglamento (EB) Nr. 2026/97 (OL L 288, 1997 10 21, p. 1) 29 straipsnį ir PPO susitarimo dėl subsidijų ir kompensacinių priemonių 12.4 straipsnį tai yra slaptas dokumentas.